Polisielid geskiet: Nou hoop en bid hulle, sê vrou | Netwerk24
Polisielid geskiet: Nou hoop en bid hulle, sê vrou
Deur Maygene de Wee 12 Junie 2019 18:43
Die dokters het vir haar gesê haar man is baie ernstig beseer en die prognose lyk nie goed nie. "Maar ons dien mos 'n lewende God."
Nou hoop en bid hulle, sê Sharlene Florence (40), wie se man, konst. Freddie Florence (42), Woensdagoggend kort ná 02:30 ernstig gewond is toe lede van die Wes-Kaapse bende-eenheid in Samora Machel deur 'n groep onbekende mans aangeval is.
Florence is drie keer raakgeskiet – in sy kop, sy arm en sy been.
Chirurge by die Gatesville Melomed-hospitaal het Woensdag die koeëls in 'n operasie verwyder.
Konst. Freddie Florence
Sharlene sê die koeël in sy kop het haar man se skedel deurgedring en die been is versplinter.
Sy het Dinsdag kort ná 19:00 met haar man gepraat. Sy wou by hom weet hoekom hy so stil is? "Hy het vir my gesê hulle werk gou. Hy sal later weer praat."
Toe kom daardie oproep.
Florence het in 2007 by die polisie aangesluit. Hy en Sharlene is tien jaar getroud en het twee kinders, 14 en ses jaar oud.
Nog vier van Florence se kollegas is in die aanval gewond. Hulle het speurders van die bende-eenheid gehelp om verdagtes te soek in verband met drie voorvalle van moord waarin vyf mense vermoor is.
Een van die verdagtes wat hulle in hegtenis geneem het, het hulle gelei na die hut van nog 'n verdagte waar onbekende mense op hulle begin skiet het.
Konst. Edwell le Grange, een van die ander polisiebeamptes wat gewond is, is ook in die Gatesville Melomed-hospitaal. Sy toestand is stabiel.
Le Grange het gesê hy is oukei, maar hy mag nie met die media praat nie.
Nog drie polisiebeamptes is ook gewond in onder meer albei bene, gesig, rug, maag en voet.
Nog een het sy knie seergemaak. Hulle word by die Tokai Melomed-hospitaal behandel.
Lede van die bende-eenheid het gesê hulle het meer as 38 koeëldoppies op die toneel getel.
Bheki Cele, minister van polisie, het die aanval veroordeel en aangekondig dat die polisie 'n 72-uur-plan in werking gestel het om die aanvallers op te spoor.
Die Wes-Kaapse polisie het in die ure ná die aanval 200 polisiebeamptes in Samora Machel ontplooi.
Genl.maj. Jeremy Vearey, provinsiale speurhoof, het gesê die 200 lede gaan Samora Machel blok vir blok, huis vir huis deursoek totdat hulle die verdagtes en die vuurwapens wat hulle gebruik het, kry. Hy het gesê hulle is op soek na twee verdagtes.
Een verdagte is reeds in aanhouding.
Cele het gevra dat inwoners geduldig met die polisie moet wees. "Ons weet dat hulle mense gaan probeer intimideer, maar ons sal hulle vind," het hy gesê.